Period: Old Babylonian
Genre: Royal Inscription
Transliteration:
<SURFACE>
{d}nanna
en gal me-lam₂-ma sag il₂
an ki-a pa e₃
su-lim dagal še-er-zi-bi mu₂-mu₂
un šar₂-ra-aš u₄ ga₂-ga₂
nun u₁₈-ru me-ni a-re-eš kal
nig₂-nam-ma-ni ku₃-ku₃-ug
dumu zid-e kur gal {d}en-lil₂-le
nun ki ag₂ e₂-kur-ra
lugal-a-ni-ir
ri-im{d}sin
sipa gu₂ kalam kar₂ nibru{ki}
u₂-a uri₅{ki}ma
sag-en₃-tar
gir₂-su{ki} ki lagaš{ki}a
me geš-hur eridu{ki}ga šu du₇-du₇
e₂-babbar-da ni₂ te-ga₂
lugal larsa{ki}ma
lugal ki-en-gi ki-uri
lu₂ e₂ dingir-re-e-ne
šu gibil bi₂-in-ak-a
geš-hur šu-luh ku₃-ga
šu gal mu-du₇-a
nam-šita a-ra-zu di
utu-šu₂-uš-e gub-ba
e₂-šutum₂-ku₃{d}nanna
ki-tuš ni₂ dub₂-bu-da-ni
nam-til₃-la-ni-še₃
mu-na-du₃
diri u₄-bi-ta-še₃
e₂-šu-si₃-ga-bi mu-dagal
sag-bi im-mi-in-il₂
gal-le-eš im-mi-in-gun₃

Cuneiform:
<SURFACE>
𒀭𒋀𒆠
𒂗𒃲𒈨𒉈𒈠𒊕𒅍
𒀭𒆠𒀀𒉺𒌓𒁺
𒋢𒅆𒂼𒊺𒅕𒍣𒁉𒊬𒊬
𒌧𒊹𒊏𒀸𒌓𒂷𒂷
𒉣𒍇𒊒𒈨𒉌𒀀𒊑𒌍𒆗
𒃻𒉆𒈠𒉌𒆬𒆬𒊌
𒌉𒍣𒂊𒆳𒃲𒀭𒂗𒆤𒇷
𒉣𒆠𒉘𒂍𒆳𒊏
𒈗𒀀𒉌𒅕
𒊑𒅎𒀭𒌍
𒉺𒇻𒄘𒌧𒃸𒂗𒆤𒆠
𒌑𒀀𒋀𒀊𒆠𒈠
𒊕𒇷𒋻
𒄈𒋢𒆠𒆠𒉢𒁓𒆷𒆠𒀀
𒈨𒄑𒄯𒉣𒆠𒂵𒋗𒌌𒌌
𒂍𒌓𒁕𒉎𒋼𒂷
𒈗𒌓𒀕𒆠𒈠
𒈗𒆠𒂗𒄀𒆠𒌵
𒇽𒂍𒀭𒊑𒂊𒉈
𒋗𒉋𒉈𒅔𒀝𒀀
𒄑𒄯𒋗𒈛𒆬𒂵
𒋗𒃲𒈬𒌌𒀀
𒉆𒋖𒀀𒊏𒍪𒁲
𒌓𒋙𒍑𒂊𒁺𒁀
𒂍𒄀𒈾𒀊𒌈𒆬𒀭𒋀𒆠
𒆠𒆪𒉎𒂀𒁍𒁕𒉌
𒉆𒋾𒆷𒉌𒂠
𒈬𒈾𒆕
𒋛𒀀𒌓𒁉𒋫𒂠
𒂍𒋗𒋧𒂵𒁉𒈬𒂼
𒊕𒁉𒅎𒈪𒅔𒅍
𒃲𒇷𒌍𒅎𒈪𒅔𒁯